
Я мыарэзыныгъэр къагъэлъагъуэ
Езыхэм ящымыщ цIыхухэр я къэралым кърамыгъэхьэным и телъхьэхэм яхыхьащ Нидерландхэм щыпсэухэри.
НэгъуэщI хэкухэм къикIахэм папщIэ псэупIэхэр яухуэу зымыдэхэр дыгъуасэ Хесх и уэрамхэм къыдыхьащ, къалэ администрацэм и бжэIупэм дежи пэкIу щрагъэкIуэкIащ. Европэм и адрей къэралхэм щекIуэкIхэр зылъагъу, абы игъэгузавэ цIыхухэр хуейкъым езыхэм я дежи апхуэдэ къыщыхъуну.
ПэкIум хэта къалэдэс губжьахэр мэрием и унэм Iугъуэ къызыпих файерхэмкIэ еуащ, джэдыкIэхэр ираутIыпщащ. Ар, дауи, абыхэм хуадакъым икIи хабзэхъумэхэр къахыхьэ-ри зэбграхуащ.
А къалэ цIыкIум щыпсэухэр псори цIыху мин 12-щ зэрыхъур. УнафэщIхэм ар я гуапэ зэрымыхъунур ящIэми, пэкIум хэтахэм ткIийуэ жаIащ зи динкIи хабзэкIи езыхэм къатемыхуэ Iэпхъуэшапхъуэ 500 къыхагъэтIысхьэныр къемызэгъыу къызэралъытэр, иужькIэ зыхущIегъуэжын Iуэху ямылэжьынуи ахэр къыхураджащ.
Къэралым и нэIэ щIегъэувэ
ПсэупIэхэр, щIы Iыхьэхэр нэхъапэм хуэдэу тыншу нэгъуэщI къэралхэм къыщащэхуну Iэмал яIэжынукъым Азербайджаным и цIыхухэм.
Мылъкушхуэм пыщIа сыт хуэдэ Iуэхури мы илъэсым къыщыщIэдзауэ къэралым и нэIэ щIигъэуващ. Доллар мин 50-м щIигъу ахъшэ нэгъуэщI къэра-лым ебгъэхьынумэ, абы налогыу процент 20 хэ-кIынущ. Апхуэдэ зэхъуэкIыныгъэхэр щыубзыхуащ «Валютэ зэгъэкIуэкIыным и IуэхукIэ» хабзэм.
Налогыр ятехуэркъым зыгъэхъужыным, щIэныгъэ зэгъэгъуэтыным трагъэкIуэдэну мылъкум, апхуэдэуи суд унафэкIэ ар зыщхьэщаха Iуэхухэм.
